รัฐบาลไทย-ข่าวทำเนียบรัฐบาล-กรมเจ้าท่ากำหนดหลักเกณฑ์การต่อ ดัดแปลง เปลี่ยนประเภท หรือทำลายเรือประมงตามกฎหมายว่าด้วยการประมง
วันพุธที่ 17 พฤษภาคม 2560
กรมเจ้าท่ากําหนดหลักเกณฑ์การต่อ ดัดแปลง เปลี่ยนประเภท หรือทําลายเรือประมงตามกฎหมายว่าด้วยการประมง
กรมเจ้าท่า (จท.) กระทรวงคมนาคม ออกคําสั่งที่ 370/2560 กําหนดหลักเกณฑ์การต่อ ดัดแปลง เปลี่ยนประเภท หรือทําลายเรือประมงตามกฎหมายว่าด้วยการประมง
เพื่อรองรับการปฏิบัติงานตามคําสั่งหัวหน้าคณะรักษาความสงบแห่งชาติที่ 22/2560 เรื่อง การแก้ไขปัญหาการทําการประมงผิดกฎหมาย ขาดการรายงานและไร้การควบคุม เพิ่มเติมครั้งที่ 4 และกํากับดูแลให้เป็นไปตามแนวทางการแก้ไขปัญหาการทําประมงผิดกฎหมาย ซึ่งมีรายละเอียดดังนี้
การดัดแปลงเรือ หมายความว่า การดําเนินการเปลี่ยนแปลงใด ๆ กับเรือมีผลทําให้ความยาวตลอดลํา ความยาวฉาก ความกว้าง ความลึก ตันกรอส ตันเนต อย่างหนึ่งอย่างใดเปลี่ยนแปลงไปจากเดิม
การเปลี่ยนประเภทเรือเข้า หมายความว่า การเปลี่ยนประเภทเรือให้เป็นเรือประมง
การเปลี่ยนประเภทเรือออก หมายความว่า การเปลี่ยนประเภทเรือให้เป็นเรือประเภทอื่นที่มิใช่เรือประมง
ผู้ที่มีความประสงค์ยื่นคําร้องขอหนังสือรับรองทําการต่อ ดัดแปลง เปลี่ยนประเภท หรือทําลายเรือประมงตามกฎหมายว่าด้วยการประมง สามารถดําเนินการตามขั้นตอน ดังนี้
1. ยื่นคําร้องขอหนังสือรับรองทําการต่อ ดัดแปลง เปลี่ยนประเภท หรือทําลายเรือประมงตามกฎหมายว่าด้วยการประมง ณ สํานักงานเจ้าท่าภูมิภาคสาขา หรือสํานักมาตรฐานเรือ หรือสํานักมาตรฐานทะเบียนเรือ
2. ผู้อํานวยการสํานักงานเจ้าท่าภูมิภาคสาขาหรือผู้อํานวยการสํานักมาตรฐานเรือ รวบรวมรายชื่อผู้ยื่นคําขอ แจ้งต่อผู้อํานวยการสํานักมาตรฐานทะเบียนเรือ ภายใน 1 วันทําการ และให้ผู้อํานวยการสํานักมาตรฐานทะเบียนเรือทําหนังสือสอบถามกรมประมง ว่าสามารถให้ผู้ยื่นคําขอดําเนินการได้หรือไม่ ภายใน 1 วันทําการ เพื่อให้กรมประมงพิจารณาว่าสามารถดําเนินการได้หรือไม่ ก่อนแจ้ง จท. ทราบภายใน 3 วันทําการ
3. เมื่อได้รับแจ้งจากกรมประมงแล้ว ผู้อํานวยการสํานักมาตรฐานทะเบียนเรือแจ้งต่อไปยังสํานักงานเจ้าท่าภูมิภาคสาขาหรือสํานักมาตรฐานเรือ ภายใน 1 วันทําการ โดยจัดทําหนังสือรับรองว่าสามารถดําเนินการได้หรือไม่ ภายใน 3 วันทําการ
4. เมื่อผู้ยื่นคําร้องได้รับหนังสือรับรองแล้วจึงสามารถดําเนินการได้ และเมื่อเจ้าของเรือเริ่มดําเนินการฯ ต้องแจ้งแผนกําหนดการดําเนินการจนแล้วเสร็จต่อ จท.
5. ในการตรวจสอบการดําเนินการแต่ละขั้นตอน ให้เจ้าของเรือยื่นหนังสือเชิญเจ้าหน้าที่ของ จท. โดยสํานักมาตรฐานเรือหรือสํานักงานเจ้าท่าภูมิภาคสาขา และเจ้าหน้าที่ของกรมประมงหรือประมงจังหวัด เป็นผู้ร่วมตรวจสอบ พร้อมทั้งบันทึกภาพการดําเนินการในแต่ละขั้นตอนไว้เป็นหลักฐาน
6. เมื่อดําเนินการแล้วเสร็จ ให้เจ้าของเรือยื่นคําขอเพื่อขอให้ตรวจเรือ และขอจดทะเบียนเรือ ณ จท. หรือสํานักงานเจ้าท่าภูมิภาคสาขา และให้นายทะเบียนเรือหมายเหตุชื่อเจ้าหน้าที่ จท. และกรมประมง ที่ทําการตรวจสอบเรือร่วมกันไว้ในทะเบียนเรือ หรือใบอนุญาตใช้เรือ
การต่อเรือ ผู้ต่อเรือต้องแจ้งต่อ จท. และกรมประมงภายใน 15 วันนับแต่มีการว่าจ้างให้ต่อเรือ และเมื่อจดทะเบียนเรือแล้วเสร็จให้แจ้งต่อ จท. และกรมประมงภายใน 15 วัน โดยแนบสําเนาหนังสือหรือเอกสารการจดทะเบียนเรือ กรณีที่ต่อเรือต่างประเทศ ผู้ยื่นคําขอต้องส่งมอบหลักฐานการต่อเรือในขั้นตอนการวางกระดูกงู การติดตั้งเครื่องยนต์ และการทดลองเรือ เป็นภาพถ่ายหรือวีดิทัศน์ พร้อมหนังสือรับรองการต่อเรือจากอู่หรือผู้ต่อเรือ และให้นายทะเบียนเรือหมายเหตุในใบทะเบียนเรือหรือใบอนุญาตใช้เรือ ระบุวันที่ต่อเรือ ชื่ออู่หรือผู้ต่อเรือ และประเทศที่ต่อเรือ
การทําลายเรือประมง กรณีเป็นเรือไม้ ให้ระบุว่าทําการรื้อนําไม้ไปใช้ในกิจการใด หรือนําไปจมทําปะการังเทียม หรือลากเรือขึ้นฝั่งเพื่อนําไปยุบหรือนําวัสดุไปใช้ประโยชน์ทางใด กรณีเป็นเรือที่ต่อด้วยวัสดุเหล็ก หากจะทําลายเรือโดยยุบเป็นเศษเหล็ก ให้ดําเนินการได้เฉพาะอู่ต่อเรือที่ได้รับอนุญาตจาก จท. เท่านั้น
ทั้งนี้ ให้ผู้ที่ได้รับมอบหมายควบคุมและกํากับการดูแลการทําลายเรือกรณีต่าง ๆ ด้วยความระมัดระวังและติดตามสถานะของการทําลายเป็นระยะ เพื่อให้เกิดความแน่ชัดว่าเรือดังกล่าวได้ดําเนินการตามที่ร้องขอจริง โดยให้บันทึกหลักฐานเป็นภาพถ่ายหรือเอกสารอื่น ๆ ที่สามารถยืนยันกระบวนการทําลายเรือตามที่ยื่นคําขอจริงจนเสร็จสิ้นกระบวนการ หลังจากนั้นให้รายงานผู้บังคับบัญชาเพื่อทราบ ก่อนส่งสํานักมาตรฐานทะเบียนเรือเพื่อเก็บไว้เป็นหลักฐาน
กรณีนําเรือไปทําลายต่างประเทศ ให้ผู้ยื่นคําขอต้องส่งมอบหลักฐานการแจ้งออกจากน่านน้ําไทย หนังสือรับรองการเดินเรือที่จะทําลายจากประเทศไทยไปยังประเทศที่ดําเนินการทําลายเรือ พร้อมหลักฐานประกอบเพิ่มเติมที่ทําให้มั่นใจ ว่าเรือลําดังกล่าวได้ดําเนินการทําลายเรือจริงตามที่ยื่นคําขอ ให้แก่สํานักมาตรฐานทะเบียนเรือเพื่อเก็บไว้เป็นหลักฐาน
สอบถามรายละเอียดเพิ่มเติมได้ที่ สํานักมาตรฐานเรือ จท. โทร 0 2236 6678 หรือสํานักมาตรฐานทะเบียนเรือ 0 2267 2367